NFP verwelkom Mandela se tuiskomsNelson Mandela op 2 Junie 2009 Foto: Nelson Mandela-stigting/SAPA Die Nasionale Vryheidsparty (NFP) het saam met talle ander politieke partye oudpresident Nelson Mandela met sy tuiskoms verwelkom nadat hy Sondag uit die Medi-Clinic Harthospitaal in Pretoria ontslaan is. Zanele KaMagwaza Msibi, die president van die NFP wat ook beweer sy het Mandela verlede maand in die hospitaal besoek, het gesê die nuus dat Mandela ontslaan is, is positief te midde van wydverspreide gerugte oor sy toestand. “Die wêreld en Suid-Afrika het steeds Mandela se wysheid nodig en ons is bly om te verneem dat hy uit die hospitaal ontslaan is. Ons wens hom ŉ spoedige herstel sodat hy kan aanhou om ŉ simbool van eenheid en versoening vir ons land en die wêreld te wees,” het Msibi gesê. Maroela Media het vroeër berig Mandela is Sondagoggend uit die hospitaal ontslaan en het veilig by sy huis in Houghton, Johannesburg, aangekom. ‘n Groot groep joernaliste het buite die huis gewag om sy tuiskoms te aanksou. Daar was ook ‘n polisie-teenwoordigheid. Die presidensie het Sondagoggend bevestig dat Mandela uit die hospitaal ontslaan is nadat hy op 8 Junie opgeneem is vir ‘n herhalende longinfeksie. Lees ook: Mandela ontslaan, terug by die huis Presidensie ontken dat Madiba ontslaan is Mandela moontlik terug by die huis